b"\n_START_ARTICLE_\nAugust Pi i Sunyer\n_START_SECTION_\nActivitat acad\xc3\xa8mica i m\xc3\xa8dica\n_START_PARAGRAPH_\nAugust Josep Carles Pi i Sunyer va n\xc3\xa9ixer al carrer dels Banys Nous de Barcelona, fill del metge Jaume Pi i Sunyer, qui aleshores tenia 21 anys i era natural de Roses, i de la seva cosina i esposa Carolina Sunyer i Quintana, de 25 anys i tamb\xc3\xa9 natural de Roses, filla del pol\xc3\xadtic Francesc Sunyer i Capdevila. August Pi i Sunyer es llicenci\xc3\xa0 en medicina a la Universitat de Barcelona el 1899 i es doctor\xc3\xa0 a la Universitat de Madrid el 1900 amb una tesi sobre la vida anaer\xc3\xb2bica. El 1901 es cas\xc3\xa0 amb Carme Bayo i Puig. Treball\xc3\xa0 com a professor auxiliar de fisiologia a Barcelona el 1902 sota les ordres de Ramon Coll i Pujol, i el 1904 obtingu\xc3\xa9 la c\xc3\xa0tedra de la Universitat de Sevilla. El 1906 presid\xc3\xad la comissi\xc3\xb3 executiva del primer Congr\xc3\xa9s d'Higiene de Catalunya i el 1907 renunci\xc3\xa0 a la c\xc3\xa0tedra per tal de tornar a Barcelona dedicar-se a la investigaci\xc3\xb3. El 1914 fou nomenat professor de fisiologia a la facultat de medicina de la Universitat de Barcelona, de la qual el 1916 esdevindr\xc3\xa0 catedr\xc3\xa0tic numerari. _NEWLINE_Des d'aleshores fins que marx\xc3\xa0 a l'exili es va dedicar a la medicina. Cre\xc3\xa0 un centre d'investigaci\xc3\xb3 fisiol\xc3\xb2gica al Laboratori Municipal de Barcelona, dirigit per Ramon Turr\xc3\xb3 i Darder, amb qui treball\xc3\xa0 estretament i de qui es consider\xc3\xa0 deixeble. Arran dels seus experiments amb animals va fer diversos descobriments sobre els reflexos, els est\xc3\xadmuls f\xc3\xadsics i la seva influ\xc3\xa8ncia en el moviment respiratori. El dirig\xc3\xad 1920 l'Institut de Fisiologia de la Mancomunitat, on hi cre\xc3\xa0 una escola d'un cert prestigi internacional. El 1912 fund\xc3\xa0 la Societat Catalana de Biologia dins de l'Institut d'Estudis Catalans, fou president de la Reial Acad\xc3\xa8mia de Medicina de Barcelona el 1926-1939, i director de la publicaci\xc3\xb3 Treballs de la Societat de Biologia (1913-1938), on hi public\xc3\xa0 la major part dels seus treballs._NEWLINE_Va dur a terme a terme una intensa activitat acad\xc3\xa8mica dins i fora del pa\xc3\xads a Argentina, Uruguai i Vene\xc3\xa7uela, particip\xc3\xa0 en els Congressos Universitaris Catalans del 1918 i el 1919, cursos a les universitats de Buenos Aires i Montevideo, el 1919, fou promotor dels Congressos de Metges de Llengua Catalana, i assist\xc3\xad tamb\xc3\xa9 als congressos internacionals de medicina de Madrid (1903) i Budapest (1909), de psicologia a Moscou (1930) i Par\xc3\xads (1937) i de fisiologia i ci\xc3\xa8ncies fisiol\xc3\xb2giques, a la major part dels quals assist\xc3\xad, des del de Heidelberg (1907) fins al de Brussel\xc2\xb7les (1956). Es comptant a Vene\xc3\xa7uela arriba a escriure una desena de llibres i dues novel\xc2\xb7les, a part dels assajos i monografies recollides en revistes cient\xc3\xadfiques i en publicacions culturals, la qual cosa resulta una inventari de gran valor que li va fer mer\xc3\xa8ixer el Premi Kalinga, atorgat per la UNESCO el 1955.\n_START_SECTION_\nActivitat pol\xc3\xadtica\n_START_PARAGRAPH_\nFou un dels fundadors de la Uni\xc3\xb3 Federal Nacionalista Republicana el 1916 i amic de Francesc Layret. L'any 1918 particip\xc3\xa0 en les eleccions al Congr\xc3\xa9s dels Diputats, esdevenint diputat pel Partit Republic\xc3\xa0 Catal\xc3\xa0 del districte de Figueres. Fou reescollit el 1919 i 1920, per\xc3\xb2 abandon\xc3\xa0 el Congr\xc3\xa9s el 1923 quan el cop d'estat de Miguel Primo de Rivera. _NEWLINE_Durant la Segona Rep\xc3\xbablica Espanyola ocup\xc3\xa0 diversos c\xc3\xa0rrecs. Fou membre de la Junta de Ampliaci\xc3\xb3n de Estudios e Investigaciones Cient\xc3\xadficas de Espa\xc3\xb1a, del Consell de Cultura de la Generalitat de Catalunya i del Patronat de Govern de la Universitat Aut\xc3\xb2noma de Barcelona (1933-1939). Endem\xc3\xa9s tamb\xc3\xa9 fou president de l'Associaci\xc3\xb3 de M\xc3\xbasica da Camera de Barcelona. _NEWLINE_En comen\xc3\xa7ar la Guerra Civil espanyola fug\xc3\xad amb la seva fam\xc3\xadlia a Par\xc3\xads i d'ac\xc3\xad i marx\xc3\xa0 a Vene\xc3\xa7uela, on fou invitat pel govern vene\xc3\xa7ol\xc3\xa0 i nomenat professor de fisiologia a la facultat de medicina de la Universidad Central de Caracas el 1940. Tamb\xc3\xa9 dirig\xc3\xad l'Instituto de Medicina Experimental, on form\xc3\xa0 una escola de fisiologia com la de Barcelona. Des del 1946 hi fou professor de bioqu\xc3\xadmica i, des del 1942, professor de biologia i bioqu\xc3\xadmica a l'Instituto Pedag\xc3\xb3gico Nacional de Caracas. _NEWLINE_Tamb\xc3\xa9 fou fundador i primer president del Centre Catal\xc3\xa0 de Caracas el 1945. Presid\xc3\xad els Jocs Florals de la Llengua Catalana de 1953 i col\xc2\xb7labor\xc3\xa0 a les revistes catalanes de l'exili Quaderns de l'Exili (1943-1947), publicada per la Comunitat Catalana de M\xc3\xa8xic, i a La Nova Revista (1955-1958). El 1963 marx\xc3\xa0 a M\xc3\xa8xic, on mor\xc3\xad el 12 de gener de 1965. _NEWLINE_El 1980 les restes mortals del doctor August Pi-Sunyer van ser traslladades al Cementiri Municipal de Roses des de Ciutat de M\xc3\xa8xic.\n_START_SECTION_\nDirigent esportiu\n_START_PARAGRAPH_\nEl 1918 fou nomenat president del Comit\xc3\xa8 Ol\xc3\xadmpic Espanyol, ocup\xc3\xa0 la presid\xc3\xa8ncia de la Federaci\xc3\xb3 Catalana d'Atletisme entre el 1919 i el 1920 i  presid\xc3\xad el Barcelona Universitari Club (BUC) de 1933 al 1936."